
Okostelefonos applikáción alapuló digitális rendszer alkalmazása az onkodermatológiai ellátásban a COVID-19 járvány idején

Bevezetés: A COVID-19 járvány hatására jelentősen nőtt az igény a direkt típusú telemedicinális rendszerek alkalmazására a világ minden országában. A Semmelweis Egyetemen a COVID-19 első hulláma idején bevezetésre került aszinkron teledermatológiai rendszer lehetővé tette a lakosság onkodermatológiai ellátásának és szűrésének folyamatos biztosítását.
Célkitűzés: Retrospektív vizsgálatunk fő célkitűzése a rendszer hatékonysági mutatóinak meghatározása, és ennek összevetése a nemzetközi adatokkal. A vizsgálat során a Semmelweis Egyetem, Bőr-, Nemikórtani és Bőronkológiai Klinika teledermatológiai pácienseinek adatait elemeztük.
Módszerek: A teledermatológiai ellátás során a 2020. március 25. – július 13. között a betegek által direkt módon mobiltelefonos alkalmazáson (MedInnoScan Kft.) keresztül beküldött esetek konzultációja történt. Jelen vizsgálatunkban a személyes dermatoszkópos vizsgálatot is igénylő esetek adatait értékeltük. Ezek kigyűjtése az EESZT (Elektronikus Egészségügyi Szolgáltatási Tér) és az e-Medsolution (T-System Zrt.) adatbázisok együttes áttekintésével, valamint direkt telefonos úton történő megkeresés során valósult meg.
Eredmények: 749 beteg adatainak értékelését végeztük, mely során a nő-férfi arány 63-37%, az átlag életkor 43.54 ± 21.03 év. 207 esetben a teledermatológiai ellátás bőrrák lehetőségét vetette fel, ezek közül 121 esetben (58%) igazolódott malignitás a személyes vizsgálat során, 15 betegnél melanóma került felismerésre. A teledermatológiai rendszer szenzitivitása a daganatok szűrése szempontjából 90.1%, míg a specificitás 85.1%. A teledermatológiai konzultációk során megadott összes differenciáldiagnózis figyelembevételével, az összes kórképre vetített teljes szenzitivitás 87.9% míg a specificitás 95%. A teledermatológiai és a személyes vizsgálatok során felállított diagnózisok közötti azonosság szempontjából jelentős egyezést találtunk (Cohen-féle kappa érték=0.754).
Következtetés: A teledermatológiai és a személyes vizsgálat során felállított onkodermatológai diagnózisok között nagyfokú egyezés található. A teledermatológia segítségével biztosítható volt az onkodermatológiai ellátás, különös tekintettel a szűrés folyamatosságának biztosítása az ország egész területén. A magas hatékonysági mutatók alapján a teledermatológia alkalmazása az onkodermatológiában a COVID-19 járvány idején egy megfelelő és biztonságos választás.



